text: Spejdere mødtes for at planlægge stor lejr
  03 september 2016 kl. 17.28
  Planlægningen af næste års store spejderlejr ved Sønderborg med 40.000 spejdere har været i gang længe. Lørdag mødtes arrangørerne i Sønderborg.
  150 spejdere fra hele landet deltog i lørdagens planlægningsmøde. De får nok at se til, når de skal klargøre en spejderby der er større end selve Sønderborg by.
  Pia Risør Bjerre, medarrangør, Spejdernes Lejr 2017: "Det er super spændende, og der er en hel vild energi."
  Det kan lyde som lang tid , at begynde planlægningen knapt et år før lejren. Faktisk har planlægningen af lejren været i gang i mere end to år. Men lørdag mødtes de mange frivillige for at få mere konkrete og detaljerede møder med hinanden. For der er ingen tid at spilde.
  - Det er super spændende. Jeg har hørt om spejdernes lejr i flere år. Så endelig at få lov til at være med til at planlægge det og komme i gang, er helt fantastisk. Der er en hel vild energi, siger medarrangør Pia Risør Bjerre til TV SYD.
  I hele landet er cirka 600 frivillige spejdere i gang med planlægningen, og i Sønderborg Kommune er et projektkontor ligeledes i fuld gang.
  Ud over de 40.000 spejdere på lejren ventes der også 15.000 gæster hver dag, når Spejdernes Lejr åbner 22. juli 2017.
  
  